La Bibia piemontèisa/Testament Vej/Deuteronomi/Deuteronomi 19


Deuteronòmi

19

Le sità d’arfugi 

Ant ël moment che 'l Signor tò Dé, a l'avrà ësterminà le nassion, dont ël pais a l'é an camin ëd dete, e ti 't l'avras dëspossessaje e i të staras andrinta ëd soe sità e an soe ca, sern-te tre sità, an mes dël pais, che 'l Signor tò Dé, at dà an possess. Ti 't tniras soe stra an bon ëstat, e ti it dividras an tre 'l teritòri che 'l Signor tò Dé at don-a n'ardità: sòn përchè tuti j'amassida a-j peulo trové arfugi.  

Costa-sì a l’é la lege ch’a riguarda col ch’a scaperà për salvesse la vita se për dësgrassia a l’avrà massà cheidun sens’ avèjne ‘d nemicissia. Sto-sì a l’é ‘l cas ëd l’òm che, con sò compagn, as në va ‘nt la foresta për fé ‘d bòsch e, an brandend un piolèt për campé giù na pianta, ël fer a jë scapa ‘d man e a frapa sò amis e col-lì a va a meuire. Col ch’a l’é responsabil a podrà ‘rfugesse ant una ‘d cole tre sità e as salverà la vita. Parej chiel a podrà schivié ‘l vendicator dël sangh che, anfurià, a-j corerà dapress e, arciapandlo an sla vìa, a podrìa bin masselo, bele se sto-sì a sia nen un cas ëd condan-a a mòrt përchè, quand ch’a l’é capitaje la dësgrassia, a l’era nen an nemicissia contra soa vìtima. A l’é për lòn ch’it comando ch’it serne cole tre sità.

Se ‘l Signor tò Dé a slarga ij tò confin coma ch’a l’ha giuralo ai tò antich, at darà tuta la tèra ch’a l’ha fane la promëssa ai tò cè, ma a condission che ti 't guerne e pràtiche tùit ij comandament che mi 't prescrivo d'ancheuj, an voréndje bin al Signor tò Dé e an seguitand sèmpe ij sò vieuj. A coste tre sità ti 't në gionteras ancora d'àutre tre. Parèj, ant ël pais che ‘l Signor, tò Dé at dà an ardità, a sarà pa vërsà ‘l sangh d’un nossent: ti ‘t saras pa responsabil ëd soa mòrt

Ma se a-i j'ancàpita che n'òm anghignonà 'd sò pròssim as buta a l'avàit contra 'd chiel, a-j vòla a còl e a lo bat a mòrt, e peui as në scapa drinta un-a 'd coste sità, j’ansian ëd cola sità a lo andran a ciapé e a lo butran ant le man dël vendicator dël sangh, për ch’a lo peussa massé. Abie gnun-a compassion ëd col-lì: ranca vìa da Israel ël sassin d’un nossent, e antlora at andrà tut bin.

Ij confin ëd le proprietà 

Dëspiassa nen ij tèrmo dla proprietà ‘d tò pròssim, cola ch’a sarà marcà ant l’ardità ch’it arseivras ant ël pais che ‘l Signor, tò Dé at dà.

Ij testimòni 

A l’é pa pro la testimoniansa ‘d na sola përson-a për fé condané cheidun, qual ch' a sia ‘l crimen o ‘l pëccà ch’a l’abia comëttù. La question a l’ha da esse definìa për la diciarassion ëd doi o tre testimòni. Se ‘n testimòni fàuss a s’ausserà contra ‘d cheidun për acuselo ‘d manera përversa, anlora tùit e doi ij contendent as presenteran al templi dël Signor e a dëspiegheran ël cas ai sacerdòt e ai giùdes ch’a sio an funsion an col moment-là. Ij giùdes a faran n’investigassion precisa: s’a ‘rzulta che ‘l testimoni a l’é fàuss e ch’a l’ha fàit na calunia contra sò frel Israelita; It l’has da aplicheje la pen-a che chiel a vorìa për sò frel. Ranca vìa ‘l la përson-a grama da ‘n mes a ti. J’àutri, ch’a na sentiran parlé a n’avran tëmma, e gnun për l’avnì a farà pì d’assion grame coma cole-lì. Abie gnun-a compassion dël colpèivol: vita për vita, euj për euj, dent për dent, man për man, pé për pé.

Nòte 

Bibia
Testament Vej
Deuteronomi